Daar is twee weerverskynsels wat Suid-Afrika soms lig en soms swaar tref, naamlik La Nina en El Nino. Laasgenoemde sorg vir droogtes, La Nina vir kouer weer en baie reën, soos wat ons nou aantref.
Ons het in 2010/11 soortgelyke La Nina weerstoestande gehad. En daarom moet ek bieg. Ek geniet die reën wel baie, die plaaskind in my sal altyd vra vir reën. Wil in die water loop en sien hoe alles groen word.
Dit reën landwyd, Kathu het gister die meeste reën in die hele land gekry. ‘n Hele 171 mm reën in sy droogste maand.
Ons het die 26ste wakker geword elke keer as die reën weer harder val, so asof hy nie gaan uitreën nie. En dit reën steeds. Sag en hard, sag en hard.
En so graag soos wat ek al die water op die aarde wil sien neerval, weet ek dat ons heel waarskynlik weereens in ‘n stryd met die bestuur van die dam gaan wees.
Die probleem met die barrage gaan waarskynlik weer veroorsaak dat die Vaaldam te vol raak. Want hulle kan nie die barrage oorlaai wat klaar vol is nie.
Ek en manlief kon niks doen nie. Ons was duisende kilometers van die huis af. En om die eerlike waarheid te skryf, ek was bly my kind was nie daar toe die water die huis omsingel het nie
Almal was op die oorlogspad, mense het hulle houthuise verloor, die houtvloere het gevrot. En die vloere het meer as twee meter in die lug gestaan, hulle huise is te naby aan die rivier gebou. Ons s’n was nie, soos soveel ander mense s’n.
Ons het die deure en vensters oopgemaak, die vissies in die huis sien spring. Regtig! Nuuskierige agies.
Toe die water gesak het, het ek nie die slik van die gras afgehaal nie. Volgens buurvrou was die huise laer af in die rivier se gras in 2010 pragtig as gevolg van die slik wat hulle net natgespuit het dat die gras weer uitkom.
Intussen het ons al verskeie vals alarms gekry en uitgetrek, terwyl die water net oor die wal kom, nie naby die huis nie.
En ek kan net bid dat die dam se bestuur die invloei dophou, maar veral die hoogte van die water in die riviere wat die dam volmaak. Om betyds sluise oop te maak.
Toe ons op Kroonstadstasie kom, kom die kondukteur na ons. Die trein kan nie verder nie, die Valsrivier het oorstroom, selfs bo-oor die brug oor die pad na Welkom.
Ek weet nie of jy die pad na Welkom ken as jy van die N1 afdraai net na Kroonstad nie. Daardie brug was onder water, en die rivier is entjie daarvandaan. Die brug is oor die pad, nie oor die rivier nie.
Manlief is af, naby die stasie is ‘n Pep. En toe koop hy vir my een van die lelikste truie wat ek al ooit gehad het, vir die kinders ook en vir hom. En tandepasta en -borsels. Ons het mos niks by ons gehad nie, ons alles was gesteel. Sy beste werksklere en pakke ook.
In 2011 het ek kwaai e-pos na die bestuurder gestuur, vir hom vertel dat ek kon sien dat te veel water inkom. Hulle is mos die mense wat dit bestuur, hoe het hulle nie gesien nie?